
Православие динендәге хөрмәтле ватандашлар!

Сезне Бөек пост тәмамлану һәм Христосның Яңадан туу бәйрәме уңаеннан чын йөрәктән тәбрик итәм.

Пасханы сыйфатлаучы бик күп матур гыйбарәләр бар. Аны нурлы, гүзәл, аеруча зурлауга лаеклы бәйрәм дип атыйлар, әле тагын «бәйрәмнәр таҗы» һәм «бар көннәр патшасы» дип тә йөртәләр. Әлеге сүзләр кешеләргә рухи яңарыш алып килгән һәм дөнья тарихы агышын үзгәрткән бу бөек вакыйганың христианнар өчен ни дәрәҗәдә әһәмиятле булуын тулысынча чагылдыра.

Христосның дөньялыктагы тормышы һәм аның Яңадан тууы дин тотучылар өчен илаһи мәрхәмәткә, тәүбәгә килү һәм камилләшүгә юл күрсәтүче, шәфкатьлелек һәм үз-үзеңне аямыйча кешеләргә хезмәт итүнең ачык мисалы булып тора. Пасха – аеруча садә хисләр тудыра торган олы тантана: кешеләр бу көннәрдә якыннары белән бергәләп, игелекле эшләреннән җан җылысы алып, шатланып бәйрәм итә.

Төрле милләт кешеләре, төрле дин тотучылар элек-электән дус-тату яшәгән Татарстанда христианнар, мөселманнар һәм башка традицион диннәр вәкилләренең инануларына һәм рухи ихтыяҗларына бердәй ихтирамлы караш яши.

Болгар ислам академиясе белән бер үк вакытта төзеләчәк Казан Мәрьям Ана иконасы Соборын торгызу урынында истәлек билгесе кую быел иң мөһим вакыйгаларның берсе булачак.

Һәрберебез ата-бабаларның бөек рухына һәм киләсе буыннарның ихлас ихтирамына лаеклы әлеге изге, хәерле эшләргә хәл кадәри үзеннән өлеш кертер дип ышанам.

Пасха күңелләрегезгә бәйрәм шатлыгы алып килсен, барыгызга да тынычлык һәм иминлек телим.

Татарстан Республикасы Президенты Р.Н. Миңнеханов
Дәүләт хакимияте һәм җирле үзидарә органнарының бердәм "Рәсми Татарстан" порталы